Ludens Óvoda

Két nyúzott arcú, kimerült angyal ül egy szürke felhőn. Arcukon ezeréves ráncok, szétzilált glóriájuk csálén oldalra csúszva.

Egyikük szemében csalódott fény, keserűség. A másik kiüresedett tekintettel bámulja a füstölgő bolygót.

– Szerinted mi szúrtuk el?

– Nem hinném. Mi csak követtük a parancsokat.

– Akkor szerinted az Úr rossz parancsot adott?

– Dehogy! Ilyet nem mondtam! Csak... valahogy minden rosszul sült el.

– Azt mondta, tanítsuk őket játszani, hogy felkészüljenek az önálló életre.

– Akkor még jó ötletnek tűnt.

– Mondjuk, azt nem mondta meg, pontosan mit játsszunk velük.

– A homokozóban még olyan ügyesnek tűntek. Tehetségük is volt hozzá. Csak megmutattam nekik, mire jók a formák és hogy készül a homokvár, ők pedig egyből ráéreztek. Nézd, a nagy fal meg a piramisok most is milyen szépen állnak!

– Jó, de közben folyton szétrúgták egymás várait és állandóan összevesztek a lapátokon.

– Kicsik voltak még.

– Te mégis rögtön sakkozni tanítottad őket!

– Azt hittem, ha stratégiát és szabályokat tanulnak, fejlődik majd a logikájuk, az analitikus gondolkozásuk és megtanulnak felelősséget vállalni!

– Ehelyett mindenki vezér akart lenni, bástyákat építettek, és azóta is halomra ölik egymást.

– Jó, a sakk talán korai volt, de te meg jöttél ezzel a hülye papás-mamással.

– Azt legalább egyből megértették!

– Ja, mostanra lettek is vagy hétmilliárdan.

– Az még nem volna akkora baj, ha rendesen megértik a Gazdálkodj okosant. De mindenki csak újabb lakást meg autót akart, utána meg bedobtad a Monopoly-t, és teljesen bevadultak.

– Talán nem hagytunk nekik elég időt. Türelmetlenek voltunk.

– Persze, mert úgy tűnt, hogy gyorsan tanulnak. Emlékszel? Minden ötlet tetszett nekik.

– Én azért a számháborút és a Ki nevet a végént kihagytam volna. Nem akarok ujjal mutogatni, de mindketten tudjuk, kinek az ötlete volt. Sőt, szerintem az Úr is tudja.

– Csak ne akard rám tolni a felelősséget! Inkább a legót nem kellett volna odaadni nekik! Jól ellettek volna a fakockákkal.

– Hagyjál már, azokból is mindig tornyokat építettek, aztán lerombolták egymásét. A legóval legalább fejlődött a kreativitásuk és...

– Mindent teleépítettek házakkal, városokkal meg űrhajókkal.

– Most álltam volna le én is farsangi jelmezt varrni nekik? Azóta se szoktak le a maskarákról és nonstop másnak adják ki magukat.

– Szerintem akkor sem a mi hibánk. Jóra is használhatták volna, amit tanultak. Kertészkedtünk velük, de letaposták a kiskertet. A rongybabáikat is ringathatták volna, mégis rögtön kitépték a kezüket, leszedték a fejüket, aztán meg kitalálták maguknak a Barbie-t.

– Igen, mi csupa jót adtunk nekik. Talán ők nem voltak alkalmasak a jóra.

– Vajon több logikai- és szójátékkal jobb irányba terelhettük volna őket?

– Hagyjál már! A fekete-fehér-igen-nemből is mi lett? Rabszolgaság, szegregáció, fajgyűlölet. Mindent elszarnak. Maguknak köszönhetik a bajt.

– Lehet, hogy igazad van. De hogy hagyhatta az Úr? Miért nem lépett közbe?

– Bízott bennünk. És talán bennük is. Kaptunk egy csomó időt, hogy felkészítsük őket. Nyolcezer év nekünk is hosszú műszak volt.

– Ne is mondd! Mikor jár le?

– Hamarosan.

– Szerinted van még esélyünk, hogy gyorsan fordítsunk a dolgon?

– Nem tudom. A tűz-víz-repülő az utolsó ötletem volt.

– Hát, nem jött be!

– Nem.

– És akkor most mi lesz? Bezárja az Úr a kék csoportot?

– Szerintem be. Ha csak nem tesznek ők maguk valamit.

– És velünk mi lesz?

– Fogalmam sincs, de már nem is érdekel. Már csak egy kis nyugira vágyom. Mindjárt mehetünk haza.

– Barkóbázzunk addig?

– Ne! Én már semmire sem akarok gondolni. Kő-papír-olló?

– Jó, benne vagyok.